แนวโน้มหุ้นลุ้นขึ้นตามตลาดภูมิภาค
นักวิเคราะห์ฯเผยตลาดหุ้นไทยเช้านี้ลุ้นขึ้นตามตลาภูมิภาคที่เช้านี้รีบาวน์กลับแรงหนุนจากปัจจัยใน-นอกประเทศ
14 พ.ค. 2556

นักวิเคราะห์ฯเผยตลาดหุ้นไทยเช้านี้ลุ้นขึ้นตามตลาภูมิภาคที่เช้านี้รีบาวน์กลับแรงหนุนจากปัจจัยใน-นอกประเทศ
นายณาศิส ประเสริฐกุล นักกลยุทธ์การลงทุน บล.เกียรตินาคิน กล่าวว่า ตลาดหุ้นไทยเช้านี้มีโอกาสที่จะปรับตัวขึ้นได้ตามตลาดหุ้นอื่นในภูมิภาคเอเชียที่เช้านี้มีการรีบาวน์กลับหลังจากที่วานนี้ตลาดจีนและฮ่องกงปรับตัวลงแรง คาดว่าจะเป็นการขานรับปัจจัยจากทางยุโรปในเรื่องที่ได้มีการให้เงินช่วยเหลือทางไซปรัสแล้ว และมีการพูดถึงความคืบหน้าการจัดตั้งสหภาพธนาคารในยุโรป
นอกจากนี้ โดยรวม ๆ แล้วกระแสเงินยังคงไหลเข้ามาในตลาดภูมิภาคอย่างต่อเนื่องด้วย ส่วนทางสหรัฐฯก็คงจะยังใช้มาตรการ QE ต่อไป และต่อไปก็ต้องจับตาดูวันที่ 20 มิ.ย.ที่ทางธนาคารกลางยุโรป(ECB)อาจจะมีมาตรการเข้ามาเพิ่มอีก 
ด้านปัจจัยในประเทศก็ดูดีขึ้นจากการประชุมวานนี้ที่ทางกระทรวงคลังและแบงก์ชาติมีมุมมองเรื่องการดำเนินนโยบายค่าเงินเป็นไปในทิศทางเดียวกัน ทำให้เห็นถึงความมีเอกภาพ
พร้อมให้แนวรับ 1,605 จุด แนวต้าน 1,625 จุด